Foto's: Vrou en twee kinders van vloedwater gered | Maroela Media
Volgens Chris Botha, 'n woordvoerder van Netcare911, wou die vrou en twee dogtertjies, onderskeidelik ses en tien jaar oud, die rivier in die Masinga-omgewing in KwaZulu-Natal, oorsteek toe hulle deur vloedwater vasgekeer is.
Reddingswerkers het 'n noodoproep van die Masinga-polisie ontvang. Die polisie se lugvleuel, en paramedici van Netcare911 het reageer. "Die rivier was in volle vloed en die drie mense was al vir etlike ure in die middel van die stygende rivierwater op 'n eiland vasgekeer," het Botha gesê.
"Die polisiehelikopter is kundig op die klein eiland geland en die vrou en twee kinders is opgelaai. Hulle is veilig na die oewer geneem waar hul familie angstig vir hulle gewag het. Daar was ook drie bejaardes aan die oorkant van die rivier vasgekeer. Hulle is ook deur die ervare lugvleuelbeamptes na veiligheid geneem," het Botha gesê.